Γνωμοδότηση της Οικονομικής και Κοινωνικής Επιτροπής σχετικά με τη "Γενική ασφάλεια των προϊόντων"

(2000/C 51/16)

Στις 29 Απριλίου 1999 και σύμφωνα με το άρθρο 23, παράγραφος 3 του Εσωτερικού Κανονισμού της η Οικονομική και Κοινωνική Επιτροπή αποφάσισε να προβεί στην κατάρτιση γνωμοδότησης για τη "Γενική ασφάλεια των προϊόντων"

Το τμήμα "Ενιαία αγορά, παραγωγή και κατανάλωση", στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότηση του στις 25 Noεμβρίου 1999. Εισηγητής ήταν η κα Williams.

Κατά την 368η σύνοδο ολομέλειας (συνεδρίαση της 8ης Δεκεμβρίου 1999) η Οικονομική και Κοινωνική Επιτροπή υιοθέτησε την ακόλουθη γνωμοδότηση με 48 ψήφους υπέρ, 9 κατά και 2 αποχές.

1. Εισαγωγή

1.1. Η ευρείας εφαρμογής οδηγία για τη Γενική ασφάλεια των προϊόντων (GSPD)(1) τέθηκε σε εφαρμογή τον Ιούνιο του 1994, μετά από μια σειρά οδηγιών με συγκεκριμένο θέμα, όπως η οδηγία για την ασφάλεια των παιχνιδιών(2). Το ενδιαφέρον για την ασφάλεια κατοχυρώθηκε στο άρθρο 100α της Συνθήκης ΕΕ, το οποίο προβλέπει ότι "η ΕΕ συμβάλλει στην επίτευξη υψηλού επιπέδου προστασίας", και στη συνέχεια στο άρθρο 153 (σε αντικατάσταση του 129α) της Συνθήκης του Άμστερνταμ. Η Συνθήκη αναφέρεται σε ορισμένες νέες πτυχές στους τομείς της προστασίας των καταναλωτών και της δημόσιας υγείας, στις οποίες η ΟΚΕ ευελπιστεί ότι θα δοθεί προτεραιότητα από το νέο Επίτροπο.

1.2. Το άρθρο 16 της GPSD προβλέπει την υποβολή έκθεσης της Επιτροπής για την κτηθείσα εμπειρία μαζί με τις ανάλογες προτάσεις. Το Συμβούλιο των Υπουργών έπρεπε να είχε αποφασίσει τον Ιούνιο του 1998 εάν θα τροποποιήσει την οδηγία.

1.3. Εξαιτίας της καθυστέρησης των ανάλογων αντιδράσεων, η Οικονομική και Κοινωνική Επιτροπή προσπαθεί να επισπεύσει τη διαδικασία καταρτίζοντας δική της γνωμοδότηση πρωτοβουλίας.

1.4. Η ΟΚΕ έχει ήδη ασχοληθεί κατά το παρελθόν με την GPSD: καταρχήν με την αρχική γνωμοδότηση πρωτοβουλίας, το 1988(3), και στη συνέχεια ανταποκρινόμενη στην σχετική αίτηση γνωμοδότησης της Επιτροπής, το 1990(4).

1.5. Πρέπει να επισημανθεί ότι οι αρχές του θεμιτού εμπορίου και του θεμιτού ανταγωνισμού πρέπει να λειτουργούν προς το συμφέρον όχι μόνον των καταναλωτών αλλά και της βιομηχανίας καθώς και του εργατικού δυναμικού. Αυτοί που προμηθεύουν επικίνδυνα προϊόντα διαθέτουν ένα αθέμιτο πλεονέκτημα σε σχέση με τους ανταγωνιστές τους, οι οποίοι αποδέχονται τις δαπάνες που απαιτούνται για την επίτευξη της ασφαλείας. Δεν συνιστούν απλώς απειλή για τους καταναλωτές αλλά και υπονομεύουν την εμπιστοσύνη του κοινού στη λειτουργία της αγοράς.

2. Γενικές παρατηρήσεις

2.1. Ποιοί είναι οι στόχοι της GPSD - περίληψη

2.1.1. Ο στόχος της GPSD, που καθίσταται σαφής ήδη από την πρώτη πρόταση, είναι να διασφαλίσει ότι τα προϊόντα που κυκλοφορούν στην αγορά είναι ασφαλή. Έτσι, οι παραγωγοί είναι υποχρεωμένοι να προμηθεύουν προϊόντα που δεν παρουσιάζουν κινδύνους ή που παρουσιάζουν μόνον αποδεκτούς κινδύνους, ανάλογα με το είδος του εκάστοτε προϊόντος. Οι παραγωγοί πρέπει να εγγυώνται ότι στα προϊόντα τους αναφέρεται η ενδεχόμενη ύπαρξη κινδύνων και οι διανομείς οφείλουν να μην διανέμουν προϊόντα που γνωρίζουν ότι δεν είναι ασφαλή. Είναι επίσης υποχρεωμένοι να ενημερώνουν τους καταναλωτές για οποιονδήποτε κίνδυνο ενέχει η κατανάλωση ενός προϊόντος.

2.1.2. H oδηγία εφαρμόζεται για όλα τα καταναλωτικά προϊόντα εκτός από τα μεταχειρισμένα προϊόντα που πωλούνται είτε ως αντίκες είτε ως προϊόντα που πρέπει να ανακαινιστούν πριν τη χρήση τους. Όλα τα υπόλοιπα μεταχειρισμένα προϊόντα καθώς και τα είδη διατροφής, εκτός από την περίπτωση που ήδη καλύπτονται από άλλες ειδικότερες διατάξεις, καλύπτονται από την οδηγία.

2.1.3. Η οδηγία προβλέπει επίσης την παροχή της κατάλληλης πληροφόρησης προς τους καταναλωτές και καλύπτει τομείς όπως είναι οι αποσύρσεις προϊόντων και οι απαγορεύσεις. Θέτει επίσης σε μόνιμη βάση το Σύστημα Ταχείας Ανταλλαγής Πληροφοριών για Επικίνδυνα Προϊόντα (Rapex), μέσω του οποίου τα κράτη μέλη ενημερώνουν την Επιτροπή όταν ανακαλύπτουν επικίνδυνα προϊόντα στην αγορά τους.

2.2. Αλλαγές που έλαβαν χώρα μετά τη θέση σε εφαρμογή της GPSD και που πρέπει να ληφθούν υπόψη

2.2.1. Aπό το 1992 μέχρι σήμερα έχουν πραγματοποιηθεί μεγάλες αλλαγές:

- η ολοκλήρωση της Εσωτερικής Αγοράς και η ελεύθερη κυκλοφορία των προϊόντων

- η ένταξη της Σουηδίας, της Αυστρίας και της Φινλανδίας

- η αύξηση του φάσματος των σύνθετων προϊόντων στην αγορά

- νέοι τρόποι πώλησης εξ αποστάσεως καθώς και απρόσωποι τρόποι πώλησης (π.χ. ηλεκτρονικό εμπόριο και πωλήσεις εξ αποστάσεως)

- οι κρίσεις, οι οποίες έπληξαν το καταναλωτικό κοινό (π.χ. ΣΕΒ και διοξίνες), και είχαν ως συνέπεια την αξιολόγηση των κινδύνων καθώς και την υπογράμμιση της "αρχής της πρόληψης" στο σχέδιο της ΓΔ XXIV

- η ανάπτυξη του παγκόσμιου εμπορίου, η ίδρυση του νέου Παγκοσμίου Οργανισμού Εμπορίου και η συμβολή του στην προστασία των καταναλωτών.

- οι πρόοδοι στις επικοινωνίες στους τομείς της νέας τεχνολογίας που παρέχουν τη δυνατότητα ταχύτερης επικοινωνίας κατά τη διάρκεια της διαδικασίας εφαρμογής, ιδιαίτερα όσον αφορά τη χρήση τους σε περιπτώσεις αποσύρσεων ή άλλες επείγουσες περιπτώσεις

- τα αποτελέσματα από την εφαρμογή της αρχής της επικουρικότητας, στα οποία προσδόθηκε μεγαλύτερη σημασία μετά την υιοθέτηση της οδηγίας.

2.2.2. Πρέπει να ληφθούν υπόψη και οι αλλαγές που θα ακολουθήσουν στο μέλλον, όπως είναι, για παράδειγμα, η πιθανή διεύρυνση της Ένωσης με την ένταξη χωρών που ίσως δεν διαθέτουν ακόμη αποτελεσματικές ρυθμίσεις για την ασφάλεια των προϊόντων ή την απαραίτητη εμπειρία. Η ΟΚΕ συνιστά την εφαρμογή των ήδη υφιστάμενων ρυθμίσεων, βάσει των οποίων, σε ορισμένα κράτη μέλη, αρμόδιες για τη διασυνοριακή συνεργασία, την ανταλλαγή εμπειριών, την παροχή κατάρτισης και την πραγματοποίηση ανταλλαγών είναι οι κυβερνητικές υπηρεσίες.

2.3. Γενικές παρατηρήσεις για την εμπειρία από την εφαρμογή της GPSD

2.3.1. Η Οικονομική και Κοινωνική Επιτροπή, παρά το γεγονός ότι εκφράζει τη λύπη της για την καθυστερημένη υποβολή των εκθέσεων, συγχαίρει την Ευρωπαϊκή Επιτροπή και τα άλλα ενδιαφερόμενα μέρη, διότι αναγνώρισαν ότι η GPSD θα χρειαστεί να αναθεωρηθεί μερικά έτη μετά την έναρξη της εφαρμογής της, και διότι προέβαλε αυτήν την ανάγκη αναθεώρησης στο άρθρο 16. Τη διορατικότητα της Επιτροπής καθιστούν προφανέστερη οι αλλαγές που αναφέρθηκαν στην προηγούμενη παράγραφο.

2.3.2. Η Οικονομική και Κοινωνική Επιτροπή συγχαίρει επίσης όλους αυτούς που συνέβαλαν στην έναρξη και στη συνέχιση της εφαρμογής της διαδικασίας ευρείας διαβούλευσης σχετικά με την εφαρμογή και την αναθεώρηση της GPSD.

2.3.3. Η Οικονομική και Κοινωνική Επιτροπή επισημαίνει ότι, αν και η GPSD αφορά κατά κύριο λόγο την προστασία των καταναλωτών, θα ήταν απαραίτητο να υπάρξει αποτελεσματικότερη εκπαίδευση των καταναλωτών, ιδιαίτερα όσον αφορά τα άτομα που θεωρείται ότι ήδη διατρέχουν σοβαρό κίνδυνο. Τονίζει με ικανοποίηση ότι η Γ.Δ. ΧΧΙV έχει ήδη συμπεριλάβει την εκπαίδευση των ευπαθών καταναλωτικών ομάδων, γενικά, στο πρόγραμμα χρηματοδότησής της για το 2000. Επίσης, λαμβανομένου υπόψη ότι τα παιδιά αποτελούν μία ομάδα υψηλού κινδύνου, απαιτείται η υποχρεωτική επίδειξη μεγαλύτερης υπευθυνότητας εκ μέρους των γονέων.

3. Ειδικές παρατηρήσεις

3.1. Η ΟΚΕ προέβη στην εξέταση της παρούσας GPSD βάσει των διαφόρων τίτλων που φέρουν τα κεφάλαια του εγγράφου και οι οποίοι είναι οι ακόλουθοι:

- στόχοι, πεδίο εφαρμογής και ορισμοί

- γενική υποχρέωση ασφάλειας

- υποχρεώσεις και εξουσίες των κρατών μελών

- κοινοποίηση και ανταλλαγή πληροφοριών

- επείγουσες καταστάσεις και επεμβάσεις σε επίπεδο ΕΕ

- διάφορες διατάξεις

3.2. Στόχοι, πεδίο εφαρμογής και ορισμοί (άρθρα 1 και 2)

3.2.1. Στο άρθρο 16 τίθεται το ερώτημα εάν πρέπει να επεκταθεί το πεδίο δράσης της οδηγίας που περιγράφεται στο άρθρο 1. Η Οικονομική και Κοινωνική Επιτροπή απαντά στο εν λόγω ερώτημα ως εξής:

3.2.1.1. Η ΟΚΕ παρατηρεί με ικανοποίηση ότι τα ισχύοντα στην ΕΕ πρότυπα έχουν σταδιακά βελτιωθεί τόσο μέσω της επιτυχούς εφαρμογής της οδηγίας για την εγγύηση των προϊόντων και της νομοθεσίας για την ασφάλεια των προϊόντων όσο και μέσω των ανταγωνιστικών πιέσεων που ασκούνται.

3.2.1.2. Η ΟΚΕ θεωρεί ότι η GPSD εξακολουθεί να είναι σημαντική, καθώς παρέχει τα μέσα για τη διαχείριση όλων εκείνων των προϊόντων για τα οποία δεν υπάρχει καμία συγκεκριμένη πρόβλεψη στις κάθετες οδηγίες.

3.2.1.3. Παρά ταύτα, η ΟΚΕ είναι της άποψης ότι μπορούν να επιτευχθούν περισσότερα πράγματα, κατά δύο κυρίως τρόπους: πρώτον με την απλοποίηση, την αποσαφήνιση και την εξάλειψη των υφιστάμενων αντιφάσεων και δεύτερον μέσω της ενθάρρυνσης των κρατών μελών ώστε να προβούν στη μεταξύ τους ανταλλαγή πληροφοριών και να εγγυηθούν ότι τα επικίνδυνα προϊόντα έχουν αποσυρθεί από την αγορά.

3.2.1.4. Επίπλέον, το πεδίο δράσης της οδηγίας πρέπει να επεκταθεί έτσι, ώστε να επιτευχθεί η ασφαλής εγκατάσταση και συντήρηση των προϊόντων, βάσει των συμβατικών υποχρεώσεων. Ακόμη απαιτείται η τροποποίηση του άρθρου 2, ώστε να παρέχει ορισμούς για την εγκατάσταση και τη συντήρηση, οι οποίες θα σχετίζονται με την ασφάλεια των προϊόντων(5).

3.2.2. Στο άρθρο περιλαμβάνονται ορισμοί που δεν έχουν εφαρμογή στα προϊόντα των ειδικών οδηγιών.

3.2.2.1. Οι παρόντες ορισμοί συμφωνούν σε γενικές γραμμές με αυτά που πρότεινε η ΟΚΕ στις δύο προηγούμενες γνωμοδοτήσεις της(6).

3.2.2.2. Ωστόσο, οι δημογραφικές μεταβολές που επήλθαν είχαν ως αποτέλεσμα την εμφάνιση νέων προβλημάτων που θα πρέπει να ληφθούν υπόψη: σοβαρό κίνδυνο δεν αντιμετωπίζουν πλέον μόνον τα παιδιά αλλά και τα ηλικιωμένα άτομα και οι υπερήλικες με εύθραυστη υγεία, ο αριθμός των οποίων αυξάνεται διαρκώς. Επίσης, θα πρέπει να ληφθούν υπόψη και οι ειδικές ανάγκες των μειονεκτούντων ατόμων, ιδιαίτερα κατά το στάδιο σχεδιασμού του προϊόντος.

3.2.2.3. Στην υπάρχουσα οδηγία ο ορισμός της λέξης "προϊόν" βασίζεται στην έννοια "της χρήσης του από τον καταναλωτή". Ωστόσο δεν προβλέφθηκε η ύπαρξη "γκρίζων" περιοχών, ιδιαίτερα λόγω της συχνά δύσκολής διάκρισης ανάμεσα σε προϊόντα που σήμερα πωλούνται τόσο για οικιακή όσο και για επαγγελματική χρήση. Κλασσικά παραδείγματα τέτοιων προϊόντων που προορίζονται τόσο για οικιακή όσο και για επαγγελματική χρήση είναι οι συσκευές λέιζερ, τα προϊόντα κηπουρικής και τα προϊόντα για ιδιοκατασκευές (D-I-Y). Κατά συνέπεια, το κοινό θα πρέπει να ενημερωθεί για τους κινδύνους που διατρέχει στην περίπτωση χρησιμοποίησης των εν λόγω προϊόντων χωρίς να κατέχει ειδικές γνώσεις, να έχει καταρτισθεί κατάλληλα και να διαθέτει τον κατάλληλο για την προστασία του, εξοπλισμό ή ενδυμασία. Παρά το γεγονός αυτό, η ΟΚΕ θεωρεί ότι η υπάρχουσα διατύπωση "κατά τη διάρκεια άσκησης της εμπορικής δραστηριότητας" θα πρέπει να αποσαφηνισθεί ως προς τα προϊόντα εκείνα η χρήση των οποίων έχει αλλάξει και να υπάρξει ανάλογη ενημέρωση των αρχών που είναι αρμόδιες για την εφαρμογή της οδηγίας σχετικά με την ερμηνεία που δίδεται.

3.2.2.4. Λαμβανομένου υπόψη ότι ένα προϊόν θα πρέπει να είναι ασφαλές καθ' όλη τη διάρκεια ζωής του, η ΟΚΕ θεωρεί ότι θα πρέπει να επιδειχθεί μεγαλύτερη προσοχή στο ζήτημα της παροχή πρακτικών οδηγιών για την ασφαλέστερη τελική διάθεση του.

3.2.2.5. H OKE ζητά από την Επιτροπή να εξετάσει εκ νέου τις χρήσεις της λέξης "κίνδυνος" βάσει των μεταγενέστερων ιδίων μελετών για την αξιολόγηση του κινδύνου. Η αρχή της πρόληψης πρέπει να εφαρμόζεται σε περιπτώσεις όπου, παρά το γεγονός ότι τα επιστημονικά στοιχεία δεν επιτρέπουν την εξαγωγή οριστικών συμπερασμάτων ώστε να καθορισθεί ένα συγκεκριμένο επίπεδο προστασίας, υπάρχει η πιθανότητα να τεθεί σε κίνδυνο η δημόσια υγεία. Απαιτείται, επίσης, να καταστεί απολύτως σαφές ότι η δυνατότητα αποδοχής του δείκτη επικινδυνότητας εξαρτάται από την αντίδραση της κοινωνίας απέναντι στους ελάχιστους αναπόφευχτους κινδύνους που μπορούν να υποστούν οι καταναλωτές. Επιπλέον, χρειάζεται να γίνει προφανές ότι η κοινωνία αυξάνει σταδιακά τα πρότυπά της σε ό,τι αφορά τους κινδύνους που μπορεί να αναλάβει.

3.3. Γενική υποχρέωση ασφάλειας

3.3.1. Το άρθρο 3, παράγραφος 2, τμήμα 1, προβαίνει στην άμεση συσχέτιση της GPSD και των διατάξεων σχετικά με τις οδηγίες ασφαλείας και τις προειδοποιητικές αναφορές αναφέροντας ότι "οι παραγωγοί υποχρεούνται να παρέχουν στον καταναλωτή τις κατάλληλες πληροφορίες που του επιτρέπουν να αξιολογεί τους εγγενείς κινδύνους που παρουσιάζει το προϊόν".

3.3.1.1. Η ΟΚΕ ανησυχεί για το γεγονός ότι οι πληροφορίες στις ετικέτες και οι οδηγίες, είτε με τη μορφή λέξεων είτε διαγραμμάτων ή εικόνων δεν είναι πάντα σαφείς και εύκολες ώστε οι καταναλωτές να τις καταλάβουν, να τις θυμηθούν και να τις εφαρμόσουν.

3.3.1.2. Συχνά υπάρχουν υπερβολικές πληροφορίες, πολύ μεγάλες σε έκταση και επαναλαμβανόμενες. Οι παρασκευαστές και διανομείς δίνουν υπερβολικά αναλυτικές οδηγίες ασφαλείας και προσδιορίζουν ακόμη και την κάθε ενδεχόμενη σωστή και λανθασμένη χρήση. Ως αποτέλεσμα, οι καταναλωτές είτε αποφεύγουν την ανάγνωση των σχετικών οδηγιών ή κουράζονται "διανοητικά" και αδυνατούν να κατανοήσουν ακόμη και τις πλέον σημαντικές πληροφορίες.

3.3.1.3. Κατά συνέπεια, η ΟΚΕ συνιστά την κατάρτιση ενός παραρτήματος πρακτικών κατευθυντήριων γραμμών που θα επισυναφθεί στην οδηγία της GPSD με σκοπό να αποσαφηνισθεί ο τρόπος με τον οποίο πρέπει να παρουσιάζονται οι πληροφορίες.

3.3.1.4. Επίσης, απαιτείται η συνεργασία και ο συντονισμός για τη διεξαγωγή μιας ευρείας έρευνας με αντικείμενο την εξέταση και τον έλεγχο της καταλληλότητας των μεθόδων παροχής πληροφοριών που αφορούν την ασφάλεια, συμπεριλαμβανομένων των τομέων της ηλεκτρονικής επικοινωνίας και του ηλεκτρονικού εμπορίου.

3.3.1.5. Η ΟΚΕ εφιστά, επίσης, την προσοχή στην ιδιαίτερη σημασία που έχουν οι σαφείς και διαρκείς προειδοποιήσεις, ιδιαίτερα όταν η γλώσσα στην οποία αναγράφονται δεν είναι η γλώσσα της χώρας κατανάλωσης ή όταν η μετάφραση στην εγχώρια γλώσσα δεν είναι πλήρης. Η ΟΚΕ προτείνει σχετικά:

- οι προειδοποιήσεις πρέπει να αναγράφονται στην κύρια γλώσσα(ή γλώσσες) της χώρας στην οποία πωλείται το προϊόν

- η έλλειψη γραπτών προειδοποιήσεων και ετικετών θα πρέπει να συνιστά αιτία απαγόρευσης της εισαγωγής ενός προϊόντος από τρίτες χώρες.

- σε ειδικές περιπτώσεις, θα πρέπει να αναζητηθούν, όπου αυτό είναι δυνατόν, εναλλακτικές λύσεις για την παροχή των πληροφοριών που αφορούν την ασφαλή χρήση των προϊόντων, π.χ. η χρήση της γραφής με στοιχεία Βraille για την εξυπηρέτηση των αναγκών των ατόμων με προβλήματα όρασης.

3.3.2. Άρθρο 3, παράγραφος 2, μέρος 2, σχετικά με την ανάκληση των προϊόντων.

3.3.2.1. H OKE θεωρεί το λεξιλόγιο αόριστο και μη πρακτικό σε ό,τι αφορά το πού και πότε οι προμηθευτές και οι διανομείς θα πρέπει να σφραγίζουν τα προϊόντα και τις παρτίδες των προϊόντων κατά την απόσυρσή ή την ανάκλησή τους. Θα πρέπει να γίνει σαφής διάκριση μεταξύ της έννοιας της απόσυρσης και της έννοιας της ανάκλησης. Η έννοια της "απόσυρσης" αφορά την ρυθμισμένη απομάκρυνση των σχετικών προϊόντων από τα καταστήματα, τις αποθήκες και τα εργοστάσια ενώ η έννοια της "ανάκλησης" αφορά τον εντοπισμό των αγαθών που έχουν ήδη πωληθεί και χρησιμοποιηθεί από τους καταναλωτές εκ μέρους των προμηθευτών και των παραγωγών. Παραπέμποντας και στο άρθρο 6, η ΟΚΕ θεωρεί ότι η GSPD πρέπει να τροποποιηθεί έτσι ώστε όλα τα κράτη μέλη να διαθέτουν τις αναγκαίες εξουσίες για να ζητήσουν από τους προμηθευτές και τους διανομείς την απόσυρση των προϊόντων όταν αυτό κρίνεται αναγκαίο.

3.3.3. Άρθρο 4

3.3.3.1. Το άρθρο 4 αναφέρεται στο σημαντικό θέμα των προτύπων που υπάρχουν σε εθνικό, ευρωπαϊκό και διεθνές επίπεδο. Η ΟΚΕ θεωρεί ότι στις περιπτώσεις που δεν έχουν ακόμη εγκριθεί πρότυπα που ισχύουν σε επίπεδο ΕΕ, τα κράτη μέλη θα πρέπει να σέβονται την ισχύ των εθνικών διατάξεων του κάθε κράτους μέλους. Όσον αφορά τις υποψήφιες χώρες είναι σημαντικό να θεσπίσουν όλες τις σχετικές οδηγίες συμπεριλαμβανομένων και εκείνων που καθορίζουν τα πρότυπα της ΕΕ, τα οποία εξυπακούεται ότι έχουν συμμορφωθεί με τις απαιτήσεις των αντίστοιχων οδηγιών.

3.3.3.2. Η ΟΚΕ τονίζει την ανάγκη διεξαγωγής ελέγχου από την Επιτροπή, προκειμένου να διαπιστωθεί εάν η αμοιβαία αναγνώριση προτύπων δημιούργησε προβλήματα ασφαλείας.

3.3.3.3. Προς το παρόν οι αρμόδιοι ελέγχου έχουν προβλήματα στην άσκηση διώξεων, καθώς δεν υπάρχουν πρότυπα τα οποία να μπορούν να επικαλεστούν. Κατά συνέπεια, η ΟΚΕ δίδει έμφαση στην ανάγκη να επισπευσθεί ο καθορισμός προτύπων ΕΕ με κατάλληλη συνεργασία του CEN και Cenelec με τον ISΟ.

3.3.3.4. Η ΟΚΕ υπογραμμίζει την ανάγκη των παραγωγών για καθορισμό διεθνών εναρμονισμένων προτύπων.

3.3.3.5. Η ΟΚΕ ζητά επίσης από τις αρχές καθορισμού προτύπων να καταστήσουν τα πρότυπα τόσο οικεία προς τους καταναλωτές όσο ακριβώς οικεία είναι για τους παραγωγούς και να ενισχύσουν τις δυνατότητες συμμετοχής των καταναλωτών στις επιτροπές καθορισμού προτύπων.

3.4. Υποχρεώσεις και εξουσίες των κρατών μελών

3.4.1. Άρθρο 5

3.4.1.1. Βάσει του άρθρου 5 τα κράτη μέλη πρέπει να συστήνουν ή να ορίζουν τις αρχές στις οποίες ανατίθεται ο έλεγχος των προϊόντων και να τις γνωστοποιούν στην Επιτροπή, η οποία θα ενημερώνει στη συνέχεια τα υπόλοιπα κράτη μέλη. Το σύστημα αυτό υποστηρίζεται από το Ευρωπαϊκό Φόρουμ για την Εφαρμογή της Ασφάλειας των Προϊόντων (Prosafe), το οποίο δημιουργεί μια βάση δεδομένων από παράγοντες υπεύθυνους για την ασφάλεια των προϊόντων. Είναι σημαντικό το γεγονός ότι υπήρξε προβληματισμός σχετικά με την αποτελεσματική εφαρμογή και διαχείριση της GPSD από το κάθε κράτος μέλος. Κατά συνέπεια η ΟΚΕ θεωρεί ότι θα πρέπει, στις περιπτώσεις που αυτό είναι δυνατόν, να ορισθεί από τα κράτη μέλη μία μόνο αρχή ελέγχου που θα είναι αρμόδια για την ασφάλεια των προϊόντων.

3.4.1.2. Η ΟΚΕ υπογραμμίζει την ανάγκη σύστασης ενός αποτελεσματικού μηχανισμού για την αυστηρή και συνεκτική εφαρμογή της οδηγίας.

3.4.1.3. Η ΟΚΕ προτείνει να συμπεριλάβει η Επιτροπή στην ιστοσελίδα της Γ.Δ. που είναι αρμόδια για την προστασία της υγείας και των καταναλωτών τακτικά ενημερωμένες πληροφορίες σχετικά με τις αρμόδιες αρχές ασφάλειας.

3.4.1.4. Τα κράτη μέλη πρέπει να υποχρεούνται να βοηθούν όλες τις ελεγκτικές αρχές που χρειάζονται πληροφορίες σχετικά με επιχειρήσεις των οποίων η κεντρική διοίκηση ή η κύρια λειτουργία βρίσκεται στη δικαιοδοσία των εν λόγω κρατών μελών.

3.4.2. Το άρθρο 6 παρέχει στα κράτη μέλη ορισμένες εξουσίες

3.4.2.1. Η οδηγία πρέπει να τροποποιηθεί έτσι ώστε οι αποσύρσεις επικίνδυνων προϊόντων να καταστούν υποχρεωτικές μάλλον παρά προαιρετικές για τα κράτη μέλη, δεδομένου ότι το προαιρετικό σύστημα που εφαρμόσθηκε μέχρι σήμερα δεν είχε παρά πολύ μικρή απήχηση σε ορισμένα κράτη μέλη. Θα πρέπει επίσης να διασφαλισθεί το δικαίωμα προσφυγής των παραγωγών σε ένδικα μέσα σε περίπτωση λάθους.

3.4.2.2. Τα κράτη μέλη πρέπει να δημιουργήσουν μια σταθερή κεντρική βάση δεδομένων που θα συντονίζει η Επιτροπή σε επίπεδο ΕΕ.

3.4.2.3. Tα κράτη μέλη πρέπει να εξασφαλίσουν στους καταναλωτές συστηματική πρόσβαση στην πληροφόρηση για τα προϊόντα που έχουν αποσυρθεί, με τη χρήση πολλαπλών μέσων, ακόμη και μέσω μιας ιστοσελίδας της ΕΕ στο Διαδίκτυο (Internet). Η γλώσσα της πληροφόρησης πρέπει να είναι σαφής και ακριβής. Χρειάζεται να ενθαρρυνθούν οι έμποροι και οι οργανώσεις τους, ώστε να γίνουν πιο καινοτόμοι και αποτελεσματικοί σε ό,τι αφορά τις μεθόδους που χρησιμοποιούν για να επικοινωνήσουν με τους καταναλωτές και την εφαρμογή καλύτερων συστημάτων ανίχνευσης και μεθόδων εντοπισμού των ατόμων που προμηθεύουν μη ασφαλή προϊόντα.

3.5. Κοινοποίηση και ανταλλαγή πληροφοριών. Επείγουσες καταστάσεις και επέμβαση

3.5.1. Το άρθρο 6 της GPSD δεν είναι σαφές όσον αφορά την απόσυρση των προϊόντων, η οποία έχει προκαλέσει διαφορετικές ερμηνείες λόγω των ποικίλων αξιώσεων των κρατών μελών. Το άρθρο θα πρέπει να αποσαφηνισθεί.

3.5.1.1. Για το λόγο αυτό η ΟΚΕ προτείνει την καθιέρωση μιας διαδικασίας απόσυρσης, στην οποία θα συμπεριλαμβάνεται το ειδικό αίτημα προς τις επιχειρήσεις να ενημερώνουν τις κυβερνητικές αρχές σχετικά με μη ασφαλή προϊόντα.

3.5.1.2. Η ΟΚΕ παρατηρεί ότι η απόσυρση των προϊόντων αποτελεί μόνον ένα στοιχείο σε μια στρατηγική. Αυτό που απαιτείται είναι μια σχεδιασμένη και με συγκεκριμένο στόχο προσέγγιση για την περιγραφή και δημιουργία ασφαλών προϊόντων. Επιπλέον, απαιτείται η άμεση εκτίμηση του καθεστώτος σχετικά με την ασφάλεια των προϊόντων και των αδυναμιών που αυτό έχει παρουσιάσει(7), καθώς και να καθιερωθούν τρόποι υπολογισμού των βελτιώσεων και ελέγχου της προόδου σε συγκεκριμένες χρονικές περιόδους.

3.5.2. Άρθρα 7 και 8

3.5.2.1. Η ΟΚΕ αναγνωρίζει ότι η GPSD υιοθετήθηκε πριν να δοθεί η σημερινή έμφαση στην αρχή της επικουρικότητας, βάσει της οποίας η διαδικασία ελέγχου, η διαδικασία για επείγουσες καταστάσεις και η επιβολή κυρώσεων αποτελούν σαφώς αρμοδιότητα των κρατών μελών και των διορισμένων αρχών τους, ενώ η Επιτροπή διαδραματίζει ρόλο συντονιστή.

3.5.2.2. Αντιθέτως, η ΕΕ δρα όλο και περισσότερο σε παγκόσμιο επίπεδο, στο πλαίσιο του οποίου θα πρέπει να τονισθεί η ιδιαίτερα θετική συμβολή του ΟΟΣΑ. Εκτός όμως από τον εν λόγω οργανισμό απαιτείται η υπογραφή διεθνών πρωτοκόλλων για το χειρισμό θεμάτων διεθνούς ελέγχου, καθώς και η δημιουργία μίας διεθνούς βάσης δεδομένων άμεσης πρόσβασης για όλα τα μη ασφαλή και αποσυρθέντα προϊόντα.

3.5.2.3. Λαμβάνοντας υπόψη αυτούς τους παράγοντες, η ΟΚΕ προτείνει ως ρόλο της ΕΕ να διασφαλίζει ότι οι πληροφορίες μέσω του Συστήματος Ταχείας Ανταλλαγής Πληροφοριών (Rapex), που λειτουργεί πλέον σε μόνιμη βάση ανταλλάσσονται με τρόπο αποτελεσματικό και ταχύ, καθώς και ότι χρησιμοποιούνται για τον προσδιορισμό των υφιστάμενων τάσεων. Προς το παρόν υπάρχουν εμπόδια στην πληροφόρηση, γεγονός που σημαίνει ότι οι πληροφορίες συχνά φτάνουν στους άμεσα ενδιαφερόμενους πολύ αργά, με αποτέλεσμα να μην είναι πλέον αποτελεσματικές. Σε περίπτωση έκτακτου κινδύνου, πρέπει να υπάρξει άμεση αντίδραση και όχι να περιορισθεί η ανάληψη δράσης εν ονόματι της ελεύθερης κυκλοφορίας των αγαθών.

3.5.2.4. Η ΟΚΕ είναι της άποψης ότι η παρούσα - και άνευ λόγου περίπλοκη - προστατευτική διαδικασία κοινοποίησης πρέπει να βελτιωθεί με την καθιέρωση μίας διαδικασίας υπολογισμού του κινδύνου.

3.5.2.5. Τα κράτη μέλη πρέπει να διευκολύνουν την ηλεκτρονική ανταλλαγή πληροφοριών μεταξύ ελεγκτικών αρχών και οργανισμών για την ασφάλεια των προϊόντων καθώς και τη μεταβίβαση των εν λόγω πληροφοριών στην Επιτροπή και στα άλλα κράτη μέλη.

3.5.2.6. Η ΟΚΕ προτείνει τα προϊόντα που κρίνονται ως επικίνδυνα στην ΕΕ να μην εξάγονται σε τρίτες χώρες, ιδιαίτερα σε αναπτυσσόμενες χώρες, όπου υπάρχει υψηλός βαθμός άγνοιας και περιορισμένη προστατευτική νομοθεσία, εκτός εάν οι υπάρχουσες διαφορές ως προς τον πολιτισμό, τον τρόπο ζωής και τις παραδόσεις καθιστούν αποδεκτές τις εν λόγω εισαγωγές. Θα πρέπει να επανεξετάζεται διαρκώς ο κατάλογος με τα εν λόγω προϊόντα κατά περίπτωση.

3.5.2.7. Η ΟΚΕ αναγνωρίζει ότι το ζήτημα της εμπιστευτικότητας μπορεί να αποτελέσει πρόβλημα στην περίπτωση προϊόντος για το οποίο υπάρχει υποψία ότι είναι επικίνδυνο, και προτείνει την εφαρμογή της αρχής της εμπιστευτικότητας για μια αυστηρά περιορισμένη χρονική περίοδο κατά την οποία θα εκτιμηθεί ο βαθμός επικινδυνότητάς του από τους παραγωγούς.

3.5.3. Άρθρο 9

3.5.3.1. Η ΟΚΕ θα επιθυμούσε να επεκταθούν οι παρούσες, αρκετά περιορισμένες εξουσίες της Επιτροπής για δράση σε θέματα ασφάλειας των προϊόντων, μέσω της αποσαφήνισής τους και της κατάργησης ορισμένων προϋποθέσεων που καθιστούν δύσκολη την πραγματοποίηση παρεμβάσεων. Συγκεκριμένα η Επιτροπή πρέπει να ελέγχει την εφαρμογή της οδηγίας και την αποτελεσματικότητα των ελέγχων που διεξάγονται εντός των κρατών μελών.

3.5.3.2. Η ΟΚΕ προτείνει, επίσης, να αναλάβει η Επιτροπή ρόλο στον έλεγχο των δεδομένων για ατυχήματα με απώτερο στόχο τον εντοπισμό των τάσεων και των μελλοντικών προτεραιοτήτων.

3.5.3.3. Η ΟΚΕ επισημαίνει την όλο και μεγαλύτερη σημασία του Ευρωπαϊκού Συστήματος επιτήρησης των ατυχημάτων που συμβαίνουν στο σπίτι και κατά τις ψυχαγωγικές δραστηριότητες (EHLASS) σχετικά με το οποίο έχει γνωμοδοτήσει σε αρκετές περιπτώσεις. Έτσι η ΟΚΕ επισημαίνει τα ακόλουθα:

3.5.3.4. Η ύπαρξη ενός αποτελεσματικού συστήματος ελέγχου των ατυχημάτων που θα καταχωρίζει τα δεδομένα για την ασφάλεια των προϊόντων, και το οποίο λογικά θα πρέπει να υπαχθεί στη Γ.Δ. που είναι αρμόδια για την προστασία της υγείας και των καταναλωτών, σε συνεργασία πάντα με τις άλλες αρμόδιες Γ.Δ., αποτελεί βασική ανάγκη. Η ΟΚΕ αναγνωρίζει ότι σε πολλές περιπτώσεις τα προϊόντα απλώς συμβάλλουν στην πρόκληση ενός ατυχήματος αλλά δεν αποτελούν απαραίτητα την αιτία του ατυχήματος. Το EHLASS είναι προς το παρόν το μόνο μέσο συστηματικής λήψης στατιστικής πληροφόρησης για ατυχήματα - π.χ. για το ερώτημα εάν τα ατυχήματα έχουν αυξηθεί από την έναρξη της ισχύος της GPSD - και το οποίο εξασφαλίζει τα μέσα για την παρακολούθηση των τάσεων και των προτεραιοτήτων στα μέτρα προς υιοθέτηση. Η εφαρμογή του συστήματος θα πρέπει να επεκταθεί σε μια σταθερή βάση σε ολόκληρη την Ευρώπη και να υπάρξει συνεργασία με τρίτες χώρες, όπως οι ΗΠΑ και η Αυστραλία.

3.5.3.5. Η GPSD πρέπει να τροποποιηθεί έτσι ώστε να προβλεφθεί η υποχρέωση της Επιτροπής για την ετήσια έκδοση δεδομένων του EHLASS, στα οποία θα υπάρχει πρόσβαση, και η δημιουργία μηχανισμών ελέγχου των καταγεγραμμένων εισαγωγών από τρίτες χώρες. Αυτό θα είναι ιδιαίτερα σημαντικό εν όψει της προγραμματισμένης διεύρυνσης της ΕΕ.

3.5.4. Άρθρα 10, 11 και 12

3.5.4.1. Η ΟΚΕ θα επιθυμούσε να τροποποιηθούν καταλλήλως οι διατάξεις σχετικά με τον ορισμό των μελών της επιτροπής έκτακτης ανάγκης η οποία είναι αρμόδια για την ασφάλεια των προϊόντων (η θέσπιση της οποίας προβλεπόταν από την αρχική οδηγία), που επί του παρόντος είναι ιδιαίτερα περιοριστικές, ώστε να καταστεί δυνατή η συμμετοχή σε αυτή ανεξάρτητων ειδικών του τομέα της υγείας και της ασφάλειας. Στην εν λόγω επιτροπή θα μπορούσαν να ανατεθούν αρμοδιότητες ανάλογες με αυτές της Επιτροπής για την ασφάλεια των προϊόντων.

3.5.4.2. Η ΟΚΕ συνιστά επίσης την τροποποίηση της οδηγίας έτσι ώστε η επιτροπή έκτακτης ανάγκης η οποία είναι αρμόδια για την ασφάλεια των προϊόντων να μπορεί να διερευνά δεδομένα για ατυχήματα σε όλη την Ευρώπη και να ελέγχει τα πρότυπα για την ασφάλεια των προϊόντων με σκοπό την αναθεώρησή τους.

3.5.4.3. Η ΟΚΕ προτείνει να δημοσιευτεί το πρόγραμμα και τα πρακτικά στην ιστοσελίδα της ΓΔ που είναι αρμόδια για την προστασία της υγείας και των καταναλωτών.

3.5.5. Έλεγχος (Η ΟΚΕ επισημαίνει ότι η οδηγία δεν αφορά προς το παρόν τη συνεργασία σε θέματα ελέγχου ή με τα επίπεδα ελέγχου.)

3.5.5.1. Λόγω των αυξανόμενων διασυνοριακών αγορών, η ΟΚΕ υποδεικνύει τρόπους με τους οποίους η Επιτροπή μπορεί να βελτιώσει αποτελεσματικά τη συνεργασία και την ανταλλαγή πληροφοριών μεταξύ των σωμάτων ελέγχου κατά μήκος της ΕΕ.

- αναπτύσσοντας ένα τακτικό και κατάλληλα οργανωμένο φόρουμ για τους αρμοδίους ελέγχου (βλ. σημείο 3.4.1.1)

- αναπτύσσοντας μια κοινή προσέγγιση για τον υπολογισμό του κινδύνου, η οποία βασίζεται σε αντικειμενικά και επιστημονικά κριτήρια

- εξασφαλίζοντας ότι οι διαδικασίες δοκιμής και δειγματοληψίας των προϊόντων θα γίνουν συνεπέστερες.

3.6. Διάφορες και τελικές διατάξεις

3.6.1. Άρθρο 15

Η ΟΚΕ υποστηρίζει την ανάγκη υποβολής έκθεσης από την Επιτροπή κάθε δύο χρόνια, δεδομένων των ταχέων εξελίξεων στην Ευρώπη. Η έκθεση αυτή θα περιλαμβάνει δεδομένα του EHLASS και έναν ετήσιο κατάλογο των κοινοποιήσεων για την ασφάλεια των προϊόντων, τις απαγορεύσεις και τις αποσύρσεις.

3.6.2. Άρθρο 18

Η απόφαση 89/45/ΕΟΚ καταργείται διότι με το άρθρο 7 της GPSD το Rapex καθιερώνεται σε μόνιμη βάση.

4. Άλλα ζητήματα

4.1. Υπάρχουν πολλά ακόμη θέματα που συνδέονται με την πρακτική εφαρμογή της παρούσας έκδοσης της οδηγίας για τη γενική ασφάλεια των προϊόντων (GPSD), όπως είναι το ζήτημα των παγκόσμιων συνεπειών της ασφαλούς για το περιβάλλον διάθεσης των προϊόντων προς το τέλος της διάρκειας ζωής τους. Τα σημαντικότερα από τα θέματα που εξετάσθηκαν είναι τα ακόλουθα:

4.1.1. Η ΟΚΕ εξέτασε το κατά πόσον η αναθεωρημένη έκδοση του εγγράφου θα πρέπει να καλύψει και τις υπηρεσίες, καταλήγοντας στο συμπέρασμα ότι λόγω του πολύπλοκου χαρακτήρα του εν λόγω θέματος είναι προτιμότερη η επείγουσα αντιμετώπισή του στο πλαίσιο μίας νέας ξεχωριστής οδηγίας που θα καλύπτει προσεκτικά ταξινομημένες κατηγορίες υπηρεσιών.

4.1.2. Η ΟΚΕ θεωρεί ότι, κατ' εφαρμογήν της αρχής της επικουρικότητας, ζητήματα όπως η επιβολή κυρώσεων και προστίμων και η καταβολή αποζημιώσεων θα πρέπει να υπαχθούν στην αρμοδιότητα των κρατών μελών.

4.1.3. Η ΟΚΕ απέρριψε την πρόταση για τη θέσπιση μίας Επιτροπής για την ασφάλεια των προϊόντων στην ΕΕ, κρίνοντας ότι η αναδιοργάνωση και η επέκταση των αρμοδιοτήτων της επιτροπής έκτακτης ανάγκης η οποία είναι αρμόδια για την ασφάλεια των προϊόντων αποτελεί την καταλληλότερη λύση για την επίτευξη του επιδιωκόμενου στόχου. Όσον αφορά τα επιμέρους κράτη μέλη θα πρέπει να ενθαρρυνθεί η δημιουργία κατάλληλα οργανωμένων Επιτροπών για την ασφάλεια των προϊόντων.

5. Συμπεράσματα

5.1. Η εφαρμογή μίας αποτελεσματικής οδηγίας για τη γενική ασφάλεια των προϊόντων, ουσιαστικά και προσεκτικά αναθεωρημένης ώστε να λαμβάνονται υπόψη οι μεταβαλλόμενες ανάγκες της ΕΕ, αποτελεί απαραίτητη προϋπόθεση για την ισόρροπη και απρόσκοπτη λειτουργία της εσωτερικής αγοράς. Ακόμη, η εφαρμογή της είναι αναγκαία για τη διασφάλιση της προστασίας των καταναλωτών, δεδομένου ότι μειώνει τις πιθανότητες έκθεσής τους σε κίνδυνο ή ακόμη και την περίπτωση θανατηφόρων ατυχημάτων. Ταυτόχρονα, η εν λόγω οδηγία είναι απαραίτητη τόσο για τους παραγωγούς όσο και για τους προμηθευτές διότι τους παρέχει ένα σαφές νομικό πλαίσιο για την εφαρμογή των αρχών του θεμιτού εμπορίου και του θεμιτού ανταγωνισμού, στο πλαίσιο της διάθεσης των προϊόντων στην αγορά.

5.2. Για την προστασία των καταναλωτών είναι σημαντικό να αξιολογείται συνεχώς η οδηγία σχετικά με την ασφάλεια των προϊόντων και να προσαρμόζεται όταν παραστεί ανάγκη. Κατά συνέπεια είναι σημαντικό όπως ενδεχόμενες μεταβολές πραγματοποιούνται πάντοτε λαμβάνοντας υπόψη τους κανόνες που ισχύουν ή έχοντας υπόψη το ζήτημα της ευθύνης των προϊόντων. Η Επιτροπή το καλοκαίρι του 1999 δημοσίευσε Πράσινο Βιβλίο, με τον τίτλο "Θέματα ευθύνης λόγω ελαττωματικών προϊόντων", με αντικείμενο το τελευταίο θέμα(8).

5.3. Η ΟΚΕ αναγνωρίζει ότι η Επιτροπή έχει αρχίσει την αναθεώρηση της GPSD και ζητεί στο πλαίσιο της εν λόγω αναθεώρησης να ληφθούν υπόψη τόσο τα αποτελέσματα των αρκετών διαβουλεύσεων που πραγματοποίησε όσο και οι απόψεις που διετύπωσε η ΟΚΕ.

Βρυξέλλες, 8 Δεκεμβρίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI

(1) 92/59/EΟΚ της 29ης Ιουνίου 1992, ΕΕ L 228 της 11.8.1992, σ. 24· Γνωμοδότηση της ΟΚΕ: ΕΕ C 75 της 26.3.1990, σ. 1.

(2) 88/378/ΕΟΚ της 3ης Μαίου 1988, ΕΕ L 187 της 16.7.1988, σ. 1.

(3) ΕΕ C 175 της 4.7.1988, σ. 12.

(4) Γνωμοδότηση ΟΚΕ: ΕΕ C 175 της 26.3.1990, σ. 1.

(5) Το εν λόγω ζήτημα μπορεί να επανεξετασθεί στο πλαίσιο της μελλοντικής νομοθεσίας για τις συμβάσεις καταναλωτών.

(6) Γνωμοδοτήσεις ΟΚΕ: ΕΕ C 175 της 4.6.1988, σ. 12 και ΕΕ C 175 της 26.3.1990, σ. 1.

(7) Η εκτίμηση της κατάστασης που επικρατεί θα πρέπει να βασίζεται στην έκθεση που κατάρτισε, κατόπιν σχετικού αιτήματος της Επιτροπής, το πανεπιστήμιο της Louvain-la-Neuve, Φθινόπωρο 1999 σχετικά με την πρακτική εφαρμογή της GPSD.

(8) COM(1999) 396 τελικό της 28.7.1999.

ΠΑΡΑΡΤΗΜΑ

στη γνωμοδότηση της Οικονομικής και Κοινωνικής Επιτροπής

Οι ακόλουθες τροπολογίες παρά το γεγονός ότι έλαβαν περισσότερες από το 1/4 των ψήφων απορρίφθηκαν κατά τη διάρκεια των συζητήσεων.

Tροπολογία 2

Να διαγραφεί το σημείο 3.5.2.6.

Αιτιολογία

Το να απαγορευθεί σε μια τρίτη χώρα να εισάγει προϊόντα από την ΕΕ τα οποία κρίνονται ως αρκετά ανασφαλή για να διατεθούν στους καταναλωτές, και για τα οποία όμως δεν υπάρχει καμία απαγόρευση πωλήσεών τους στη σχετική χώρα, πρέπει να θεωρηθεί ως προσπάθεια επιβολής της ευρωπαϊκής νομοθεσίας και εκτός ΕΕ, πράγμα κατ' αρχήν απαράδεκτο. Μια απαγόρευση εξαγωγών πρέπει να ερμηνευθεί από τον έξω κόσμο ως έκφραση κηδεμονίας και παρωχημένης "αποικιοκρατικής" αντίληψης. Δεν θα πρέπει η Ευρώπη να συμμετάσχει σε κάτι παρόμοιο.

Ψηφοφορία

Ψήφοι υπέρ: 14, ψήφοι κατά: 34, αποχές: 5.

Τροπολογία 1

Να διαγραφεί το σημείο 4.1.1.

Αιτιολογία

Όπως ορθώς παρατηρείται στο σημείο αυτό, το θέμα της ασφάλειας των υπηρεσιών και της ενδεχόμενης ευθύνης για ανασφαλείς υπηρεσίες είναι ιδιαίτερα πολύπλοκο. Αυτός είναι και ο λόγος για τον οποίο το Συμβούλιο απέρριψε, στο παρελθόν, πρόταση οδηγίας της Επιτροπής για την υπαιτιότητα και/ή την προσφορά ανασφαλών ή ελλιπών υπηρεσιών. Είναι απλοϊκό να στηρίζεται κανείς στον πολύπλοκο χαρακτήρα του θέματος για να καταλήξει στο συμπέρασμα ότι στον τομέα αυτό πρέπει να θεσπιστεί ειδική νομοθεσία με τη μορφή κοινοτικής οδηγίας. Η θέσπιση παρόμοιας νομοθεσία θα εγκυμονούσε τον κίνδυνο να αναστείλει την εξέλιξη του τομέα των υπηρεσιών στην ΕΕ, λόγω των συχνά απρόβλεπτων κινδύνων, οι οποίοι συνεπώς δεν μπορούν να καλυφθούν ασφαλιστικά. Αυτό θα ήταν αντίθετο στην επιδίωξη της ΕΕ να προαγάγει περαιτέρω τη δημιουργία απασχόλησης στον τομέα των υπηρεσιών -πράγμα που ορθώς τονίζεται από την ΟΚΕ.

Παράλληλα, σε αντίθεση με την περίπτωση των εμπορευμάτων, είναι σχεδόν αδύνατον να "αποσυρθούν από την αγορά" υπηρεσίες που αποδεικνύονται επικίνδυνες. Σε περίπτωση που ένα κράτος μέλος θα "απαγόρευε" μια συγκεκριμένη υπηρεσία, επειδή είναι προφανώς "επικίνδυνη", θα παρεμποδιζόταν η ελεύθερη κυκλοφορία υπηρεσιών στην εσωτερική αγορά, δηλαδή μια κατάσταση όπως η σημερινή όπου, σύμφωνα με πρόσφατη ανακοίνωση της Επιτροπής, η αρχή της αμοιβαίας αναγνώρισης σε πολλές περιπτώσεις δεν εφαρμόζεται από τα κράτη μέλη στην περίπτωση των υπηρεσιών. Υπηρεσίες προσφέρονται σχεδόν πάντα στα πλαίσια μιας συμβατικής σχέσης. Το αστικό δίκαιο, που διέπει αυτές τις υποχρεώσεις, προσφέρει επαρκείς εγγυήσεις για την επίλυση τυχόν προβλημάτων μεταξύ των διαφόρων πλευρών, π.χ. με την παροχή αποζημίωσης σε περίπτωση μη εκπλήρωσης ανειλημμένων υποχρεώσεων. Παράλληλα, στην περίπτωση μη συμβατικών σχέσεων, ισχύει η θεωρία της "αντικανονικής πράξης" η οποία, εκτός από την παροχή αποζημίωσης, μπορεί να οδηγήσει και στην επιβολή απαγορεύσεων. Συνεπώς, το υφιστάμενο αστικό δίκαιο στα κράτη μέλη προσφέρει επαρκείς εγγυήσεις για την κάλυψη των αναγκών, ενώ δεν έχει αποδειχθεί ότι είναι απαραίτητο να θεσπιστεί νομοθεσία με τη μορφή εναρμονισμένων οδηγιών της ΕΕ.

Ψηφοφορία

Ψήφοι υπέρ: 22, ψήφοι κατά: 29, αποχές: 10.